‘ชอร์ตเซล’ใกล้ถึงเวลาซื้อคืน
ผวากรีซชัดเจนมิ.ย.ดันดัชนีฟื้นลุ้นPTTGCบ้านปูเด้ง
6 มิ.ย. 2555

ผวากรีซชัดเจนมิ.ย.ดันดัชนีฟื้นลุ้นPTTGCบ้านปูเด้ง
ชอร์ตเซลฟันกำไรแล้ว 10% โบรกเกอร์คาดใกล้ถึงจังหวะซื้อหุ้นคืน PTTGCTOPIVLBANPU ส่อเด้งแรง 
นายถนอมศักดิ์ สหรัตน์ชัย ผู้อำนวยการอาวุโสสายงานวิจัยและบริการการลงทุน บริษัทหลักทรัพย์ (บล.) โนมูระ พัฒนสิน เปิดเผยว่า ตลอดเดือน พ.ค.ที่ผ่านมามีการยืมหุ้นเพื่อนำไปขายชอร์ต (ชอร์ตเซล) จำนวนมาก โดยเฉพาะหุ้นบริษัท พีทีที โกลบอล เคมิคอล (PTTGC) บริษัท ปตท. (PTT) ธนาคารไทยพาณิชย์ (SCB) ธนาคารกสิกรไทย (KBANK) และธนาคารกรุงเทพ (BBL) ที่มีการชอร์ตเซลมากสุด 
ทั้งนี้ยังไม่เห็นสัญญาณว่านักลงทุนที่ทำชอร์ตเซลจะกลับมาซื้อหุ้นคืนอย่างมีนัยสำคัญ โดยอาจมีการซื้อคืนบ้างเพื่อล็อกกำไรบางส่วนไว้ เพราะขายไปตั้งแต่ดัชนี 1,200 จุด น่าจะมีกำไรแล้วประมาณ 10% จึงต้องซื้อคืนเพื่อป้องกันความเสี่ยงแต่ปริมาณยังน้อย
“ตอนนี้ประเมินยากว่าคนที่ทำชอร์ตเซลไว้จะกลับมาซื้อหุ้นคืนเมื่อไหร่ ถึงแม้ว่ามูลค่าหุ้นขณะนี้จะถูกมากแล้ว แต่ยังมีความเสี่ยงที่ดัชนีอาจจะปรับตัวลดลงได้อีกจนกว่ากรีซจะชัดเจน คนที่ชอร์ตเซลไว้ก็ไม่จำเป็นต้องรีบซื้อคืน”
อย่างไรก็ตาม ส่วนตัวเชื่อว่าตลาดหุ้นไทยจะมีความชัดเจนในช่วงปลายเดือนนี้ และดัชนีจะมีจุดต่ำสุดที่บริเวณ 1,033-1,045 จุด ซึ่งหากเป็นไปตามที่คาดไว้เชื่อว่าคนที่ชอร์ตเซลไว้จะกลับมาซื้อหุ้นคืนอย่างรวดเร็วก่อนที่ดัชนีจะลงไปถึงจุดต่ำสุด เพื่อป้องกันความเสี่ยงจากกรณีที่ดัชนีกลับตัวอย่างรวดเร็ว
สอดคล้องกับ บล.เอเซีย พลัส ระบุว่า ในช่วงที่ผ่านมาตลาดหุ้นปรับฐานมาแล้วกว่า 10% แต่มีหุ้นที่ปรับตัวลดลงแรงมากกว่าตลาด ซึ่งส่วนหนึ่งน่าจะเป็นเพราะถูกชอร์ตเซล ประกอบด้วย PTTGC ปรับฐานลงมา 27% บริษัท อินโดรามา เวนเจอร์ส (IVL) 25% บริษัท ไทยออยล์ (TOP) 23% และบริษัท บ้านปู (BANPU) 21% โดยคาดว่าหุ้นเหล่านี้มีโอกาสฟื้นตัวแรงกว่าตลาดหากดัชนีเกิดสัญญาณรีบาวด์ในระยะสั้น
ด้าน บล.เพื่อธุรกิจหลักทรัพย์ (TSFC) ประกาศรายชื่อหุ้นที่ไม่อนุญาตให้ซื้อเพิ่มในบัญชีมาร์จินจำนวน 29 บริษัท และอนุญาตให้ยืมทำชอร์ตเซลได้ ซึ่งมีจำนวนทั้งสิ้น 25 บริษัท เช่น บริษัท แอดวานซ์ อินโฟร์ เซอร์วิส (ADVANC) BANPU ธนาคารกรุงศรีอยุธยา (BAY) BBL บริษัท ซีพี ออลล์ (CPALL) บริษัท เจริญโภคภัณฑ์อาหาร (CPF) บริษัท เซ็นทรัลพัฒนา (CPN) บริษัท โทเทิ่ล แอ็คเซ็ส คอมมูนิเคชั่น (DTAC) บริษัท ผลิตไฟฟ้า (EGCO)
บริษัท เอสโซ่ (ESSO) บริษัท โกลว์ พลังงาน (GLOW) บริษัท ไออาร์พีซี (IRPC) IVL KBANK ธนาคารกรุงไทย (KTB) บริษัท แลนด์แอนด์ เฮ้าส์ (LH) บริษัท ไมเนอร์ อินเตอร์เนชั่นแนล (MINT) PTT PTTGC บริษัท ปตท. สำรวจและผลิตปิโตรเลียม (PTTEP) บริษัท ผลิตไฟฟ้าราชบุรีโฮลดิ้ง (RATCH) SCB บริษัท ปูนซิเมนต์ไทย (SCC) TOP และบริษัท น้ำประปาไทย (TTW)